ХэкIуэдахэр ягу къагъэкIыж
Дыгъуасэ Къэбэрдей-Балъкъэр Республикэм ягу къыщагъэкIыжащ Хабзэхъумэ IэнатIэхэм я лэжьакIуэу 2005 гъэм жэпуэгъуэм и 13-м Налшык къытеуа щIэпхъаджащIэхэм яIэщIэкIуэдахэр.
КъБР-м и Iэтащхьэ КIуэкIуэ Казбек зи къулыкъу пэрыту хэкIуэдахэм я фэеплъым удз гъэгъахэр трилъхьащ.
Террористхэм яIэщIэкIуэда ди щIалэ- хэм я фэеплъым деж къекIуэлIат КъБР-м и Парламентым и УнафэщI Егоровэ Татьянэ, УФ-м и Президентым и полномочнэ лIыкIуэу Кавказ Ищхъэрэ федеральнэ щIыналъэм щыIэм и аппаратым и федеральнэ инспектор нэхъыщхьэ Мэкъуауэ Тимур, КъБР-м и Парламентымрэ Правительствэмрэ хэтхэр, Налшык къалэ администрацэм и Iэтащхьэ Ахъуэхъу Таймураз, хабзэхъумэ IэнатIэхэм я унафэщIхэр, жылагъуэр.
Зэхыхьэм кърихьэлIахэр хэкIуэдахэм зы дакъикъэкIэ яхуэщыгъуащ, я фэеплъым удз гъэгъахэр тралъхьащ.
— Мы гъэм илъэс 16 мэхъури, зыкIи бгъэзахуэ, бгъэгъу мыхъуну а хьэщхьэрыIуэхэм яIэщIэщIар дэтхэнэ зыми къыдоуз. Лажьэ зимыIэу хэкIуэдахэм ди щхьэр яхудогъэщхъ, я гуауэр ядыдогуэш террористхэм яIэщIэкIуэда щIалэхэм я благъэхэмрэ Iыхьлыхэмрэ. Ахэр зэи тщыгъупщэнукъым. Псоми къыдгуроIуэ, хабзэм и лэжьакIуэхэм я лIыгъэмрэ хахуагъэмрэ нэмыщIамэ, зэхэуэм хэкIуэдахэм я бжыгъэр куэдкIэ нэхъыбэну зэрыщытар. Дэ ди къалэныр абыхэм я фэеплъыр хъумэн къудейракъым, атIэ апхуэдэ щIэщхъу афIэкIа зэи къэмыхъуным телэжьэнырщ. Абы папщIэ дызэгъусэу терроризмэмрэ экстремизмэмрэ дапэщIэтын хуейщ. Си фIэщ мэхъу дызэкъуэтмэ, Къэбэрдей-Балъкъэрым ис лъэпкъхэм я хабзэмрэ хъугъуэфIыгъуэхэмрэ тхъумэмэ, абы дызэрыпэлъэщынур, КъБР-м и зыужьыныгъэмрэ мамырыгъэмрэ къызэрытхузэгъэпэщынур, — жиIащ КIуэкIуэ Казбек.
Фигу къэдгъэкIыжынщи, 2005 гъэм жэпуэгъуэм и 13-м Налшык и мамыр гъа- щIэр террористхэм къыщызэпаудауэ щытащ. Ахэр теуащ милицэ отделхэм, УФСБ-м, ОМОН-м, ФСИН-м, военкоматым. Абы хэкIуэдащ хабзэхъумэ IэнатIэм и лэжьакIуэ 35-рэ, цIыху къызэрыгуэкIыу 14, щIэпхъаджащIэу 95-рэ, цIыхуи 100 уIэгъэ хъуауэ щытащ.
* * *
Урысейм и УФСИН-м и управленэу Къэбэрдей-Балъкъэрым щыIэм и унафэщIхэмрэ щылажьэхэмрэ дыгъуасэ щызэхуэсат КъБР-м и УИС-м хэту зэхэуэм хэкIуэдахэм я фэеплъу IуэхущIапIэм и пщIантIэм дэтым деж. Абы кърагъэблэгъат зи хэкумрэ мамырыгъэмрэ зи псэр щIэзыта щIалэхэм я Iыхьлыхэр. Къызэхуэсахэр зы дакъикъэ щыгъуэри, удз гъэгъа Iэрамэхэр фэеплъым тралъхьащ.
Управленэм и унафэщI Лыхь Аслъэн ябгъэдэсащ зи бын, щхьэгъусэ зыфIэкIуэдахэм. Абыхэм фIыщIэ яхуищIащ лIыгъэ къагъэлъагъуэу щIэпхъаджащIэхэм пэува щIалэхэм папщIэ икIи дэтхэнэ- ми ахъшэкIэ защIигъэкъуащ.
* * *
Хабзэхъумэ IэнатIэхэм я лэжьакIуэу хэкIуэдахэм я фэеплъ махуэм теухуа зэхыхьэхэр щыIащ республикэм и щIыналъэ псоми. Бахъсэн район администра-цэм и пресс-IуэхущIапIэм и унафэщI Чылар Аринэ къызэрытхуитхамкIэ, Урысейм и МВД-м и «Бахъсэн» къудамэми пэкIу щекIуэкIащ. Абы хэтащ Бахъсэн район администрацэм и Iэтащхьэм и къалэнхэр пIалъэкIэ зыгъэзащIэ Балъкъыз Артур, Урысейм и МВД-м и «Бахъсэн» къудамэм и унафэщI Хэжь Аслъэнбий, хэкIуэдахэм я адэ-анэхэр, еджакIуэ цIыкIухэр.
Балъкъыз Артур къыщыпсалъэм къыхигъэщащ зэпэщIэувэныгъэм зи гъащIэр хэзылъхьа лэжьакIуэхэм зэрахуэщыгъуэр, абыхэм я фэеплъ нэхур иджыри куэдрэ я гум зэрилъынур.
Ислъэмей къуажэм дэт 3-нэ курыт еджапIэм и юнармейцхэр усэхэм къеджащ икIи хэкIуэдахэм я фэеплъу шархэр уэгум ираутIыпщхьащ.
ЩIыналъэм и еджапIэхэм, щэнхабзэ IуэхущIапIэхэм щыгъуэ махуэм теухуа зэхыхьэхэр къыщызэрагъэпэщащ.
Къэбарт Мирэ
